Mahungu, ngopfu-ngopfu ya xihundla, ya na minsusumeto yo tala. Leswi hi swona a swi chavisa Machovhani. "Lexi nga kona, nghena ehansi u dya buku. Giredi 12 wa yi minya lembe leri. Ndzi ta thola mutirhi a sala na Springbok. Nghotsa ya dyondzo hi yona yi nga ta ku pfhurheta swilavi. Vutomi bya kecela loko u nga dyondzangi. Humesa Manyunyu embilwini ya wena u nghenisa xisana xa dyondzo u nyawuka eka xona. Hambi hina hi huma ekule. Hi lo luma meno n'wana wa makwerhu. Mavala ya mangwa i mavala man'we. Vavanuna i ntirho wa vona wo tihundzula ndlopfu va dya makamba hinkwawo. Futhi wena u katekile u nga eka ntila wa Science hikuva yi fumbarhele vulombe byo nona. Byongo bya Manyunyu byi na tinhwala. Va n'wi hungurile ku kholela vana va vanhu. Misava leyi yi na mona wa xiloyi, yi ta n'wi lata esangwini a hundzuka xifofoloti. Hina hi korwile hi swa misava, wa swi vona na wena leswaku ti dya ti kongome kwale va Thayela na N'wa-Mixeke va vundzeke kona. U nga tivangeli vuvabyi bya mbilu wa ha ri matabyana. Hi langutele xibasa xa dyondzo eka tshuri ra wena. Ndzi gimeta kwala. Loko u lo teka mhula u lema tindleve, khari wena u nga ta hlohlonyiwa hi vuleda," ku gimeta Hletelo a yimise na nhompfu leya rhonge.